謝劉德謙惠疊翠峰詩
作者：李若水
朝代：宋

paragraphs: 我聞劉綱古仙子，此郎無乃渠耳孫。
平生邱壑有真趣，脫口誤與兒輩論。
杖藜乘興繞山腹，撥碎松影尋雲根。
一拳疏翠萬巒足，見之驚喜雙頰溫。
挈來珍護等完璧，浸以清泚供金盆。
窗前細看坐忘食，冷碧尚带煙嵐痕。
斗量明珠問君買，刮我十年塵眼昏。
莫學衛公作癡計，苛戒直欲傳後昆。
高懷脫落萬事細，一笑付余無吝言。
手捫心玩挽歸興，夜來清夢驚哀猿。